Document ID: 32010R0823

РЕГЛАМЕНТ (ЕС) № 823/2010 НА КОМИСИЯТА
от 17 септември 2010 година
за прилагане на Регламент (ЕО) № 452/2008 на Европейския парламент и на Съвета относно изготвянето и развитието на статистика в областта на образованието и обучението през целия живот, във връзка със статистическата информация относно участието на възрастните лица в обучение през целия живот
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 452/2008 на Европейския парламент и на Съвета от 23 април 2008 г. относно изготвянето и развитието на статистика в областта на образованието и обучението през целия живот (1), и по-специално член 6, параграф 1 от него,
като има предвид, че:
(1)
С Регламент (ЕО) № 452/2008 е установена обща рамка за системното изготвяне на европейската статистическа информация в областта на образованието и обучението през целия живот.
(2)
Съгласно член 6, параграф 1 от Регламент (ЕО) № 452/2008 Комисията следва да приеме някои мерки по прилагане с оглед да се гарантира предоставянето на данни с високо качество.
(3)
Е необходимо да се приемат мерки за изпълнението на отделни статистически действия с оглед изготвяне на статистическата информация относно участието на възрастните лица в обучение през целия живот, спадаща към област 2 от Регламент (ЕО) № 452/2008.
(4)
При изготвянето и разпространението на европейската статистическа информация в областта на образованието и обучението през целия живот националните и европейските органи на статистиката следва да се придържат към принципите, заложени в Кодекса за дейността на европейската статистика, утвърден от Комисията в Препоръката ѝ от 25 май 2005 г. относно независимостта, почтеността и отчетността на националните и общностните органи на статистиката (2).
(5)
Мерките, предвидени в настоящия регламент, са в съответствие със становището на Комитета на Европейската статистическа система,
ПРИЕ НАСТОЯЩИЯ РЕГЛАМЕНТ:
Член 1
Събирането на данни във връзка с първото изследване на участието и неучастието на възрастните лица в обучение през целия живот (Изследване на образованието за възрастни) ще се проведе в периода от 1 юли 2011 г. до 30 юни 2012 г. Референтният период, по отношение на който се събират данните за участието в дейности за обучение през целия живот, обхваща 12-те месеца, предшестващи периода на събиране на данните.
Данните се събират на всеки пет години.
Член 2
Възрастовият диапазон на населението, обхванато от изследването, е 25-64 години. Възрастовите групи 18-24 г. и 65-69 г. се обхващат на незадължителна основа.
Член 3
Променливите, свързани с темите, обхванати от изследването, в съответствие с област 2 от Регламент (ЕО) № 452/2008, и съответната им разбивка са посочени в приложение I към настоящия регламент.
Член 4
Източниците на данни и размерът на извадката за област 2 са посочени в приложението към Регламент (ЕО) № 452/2008. Необходимата извадка и изисквания за точност с оглед покриването на тези изисквания са подробно описани в приложение II към настоящия регламент.
Член 5
Държавите-членки предават на Комисията (Евростат) доклад за качеството на изследването във връзка с участието и неучастието на възрастните лица в обучение през целия живот в съответствие с критериите за качество, предвидени в член 4, параграф 1, буква г) от Регламент (ЕО) № 452/2008, и допълнителните изисквания, установени в приложение III към настоящия регламент.
Член 6
С оглед постигане на високо ниво на хармонизация на резултатите от изследването в различните страни, в тясно сътрудничество с държавите-членки Комисията (Евростат) изготвя методологически и практически препоръки и указания във връзка с провеждането на изследването под формата на „Наръчник за изследване на образованието за възрастни“, включващ стандартен въпросник.
Член 7
Държавите-членки предават на Комисията (Евростат) „чисти“ файлове с микроданни в срок от 6 месеца след края на периода за събиране на данни на национално равнище.
Държавите-членки предават на Комисията (Евростат) доклада за качеството в срок от 3 месеца след предаването на файловете с микроданни.
Член 8
Изискванията, определени в настоящия регламент, представляват минимални изисквания. Държавите-членки могат да предвидят допълнителни изисквания на национално равнище, при условие че с тях не се накърняват произтичащите от настоящия регламент изисквания по отношение на качеството.
Член 9
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 септември 2010 година.

Labels: 10
12
9
19